
________________________________________________________________________________________

На основу члана 138. став 1. Устава Републике Србије
 и члана 31. став 2. Закона о Заштитнику грађана
, у поступку контроле законитости и правилности рада Дирекције Републичког фонда за пензијско и инвалидско осигурање, поводом притужбе Ј. А. из Трстеника, Заштитник грађана

У Т В Р Ђ У Ј Е

I

Дирекција Републичког фонда за пензијско и инвалидско осигурање начинила је пропуст у раду тиме што је пропустила да у законом прописаном року одлучи о притужиљиној жалби изјављеној против решења Фонда – Филијале Крушевац од 17. 12. 2013. године, чиме је поступила противно одредбама Закона о општем управном поступку.

II

Након пријема дописа Управног суда којим је тражено да достави списе предмета притужиље ради доношења одлуке поводом тужбе коју је притужиља поднела против решења Дирекције Фонда од 23. 9. 2013. године, уместо да претходно одлучи о жалби коју је притужиља изјавила против решења Фонда – Филијале Крушевац од 17. 12. 2013. године, целокупне списе предмета доставила је Управном суду, чиме је поступила противно Инструкцији Фонда од 18. фебруара 2014. године.
III

По достављању списа предмета Управном суду, Дирекција Фонда је пропустила да предузме одговарајуће процесне радње како би од суда прибавила списе предмета потребне за одлучивање о жалби, односно није поступила у складу са Инструкцијом Фонда од 18. фебруара 2014. године.
На основу утврђених пропуста у раду, Заштитник грађана упућује Дирекцији Републичког фонда за пензијско и инвалидско осигурање следеће 

П Р Е П О Р У К Е

I

Дирекција Републичког фонда за пензијско и инвалидско осигурање (у даљем тексту: Фонд) приликом одлучивања о жалбама поштоваће рокове прописане Законом о општем управном поступку. 

II
Дирекција Републичког фонда за пензијско и инвалидско осигурање, у ситуацији када је Управни суд тражио да достави списе предмета, а странка је изјавила жалбу која се налази у списима предмета, поступиће у складу са Фонда од 18. фебруара 2014. године.
III
Дирекција Републичког фонда за пензијско и инвалидско осигурање без одлагања ће затражити списе предмета притужиоца од Управног суда како би одличила о притужиочевој жалби изјављеној против решења Фонда – Филијале Крушевац од 17. 12. 2013. године.
IV
Дирекција Републичког фонда за пензијско и инвалидско осигурање упутиће притужиоцу извињење због учињеног пропуста.

Дирекција ће обавестити Заштитника грађана у року од 60 дана од дана пријема овог акта о предузетим мерама и поступању по препорукама и доставити доказе који потврђују да је по препорукама поступљено. 

Р а з л о з и:
Заштитнику грађана обратила се Ј. А. из Трстеника притужбом на рад и поступање Дирекције Републичког фонда за пензијско и инвалидско осигурање (у даљем тексту: Фонд). Као разлоге незадовољства навела је недоношење одлуке о поднетом захтеву у законом прописаном року. 

Из притужбе произилази да је притужиља у мају 2013. године упутила Фонду захтев за утврђивање престанка својства осигураника пољопривредника, али да до дана обраћања овом органу о том захтеву није мериторно решено. Притужиља је навела да је од 2006. године психијатријски болесник, да од тада не ради, и да се повремено лечи у болници у Крушевцу на одељењу психијатрије. Сматра да због нарушеног здравственог стања не може бити осигурана по основу обављања пољопривредне делатности, јер исту није у стању да обавља, већ да треба да буде осигурана по члану 22. став 1. тачка 5. Закона о здравственој заштити, као лице које болују од болести од већег социјално-медицинског значаја.
Због наведеног, притужиља се обратила и Републичком фонду за здравствено осигурање захтевом од 8. јула 2013. године којим је тражила да јој се утврди својство осигураника који, по Закону о здравственом осигурању, спада у категорију тешко болесних лица, будући да је психијатријски болесник. Међутим, ни по овом захтеву није добила одговор. Појаснила је да је тренутно осигурана преко супруга, али и да поред тога не може да овери здравствену књижицу. Против решења Републичког завода за здравствено осигурање од 4. 3. 2014. године изјавила је жалбу. 
Размотривши наводе из притужбе, Заштитник грађана покренуо је поступак контроле законитости и правилности рада Фонда и затражио од овог органа да се изјасни о основаности притужбе. Такође је актом сарадње од Републичког завода за здравствено осигурање затражено изјашњење о делу притужбе који се односи на рад и поступање тог органа.
У изјашњењу Фонда 02/4 Број: 181-3296/15 од 22. 5. 2015. године наведено је да се списи предмета притужиље налазе у Управном суду у Београду, а поводом њене тужбе за поништај решења Дирекције Фонда од 23. 9. 2013. године. По налогу наведеног суда од 6. 3. 2014. године списи предмета су уз акт Фонда од 7. 4. 2014. године достављени суду. Иначе, тим решењем уважена је њена жалба изјављена против закључка Фонда - Филијале Крушевац од 31. 7. 2013. године, а којим је одбачен захтев да јој се утврди престанак својства осигураника пољопривредника. 
Поводом притужиљине тужбе због ћутања управе, а у вези са налогом Управног суда од 09. 5. 2014. године, Дирекција Фонда је актом од 29. 5. 2014. године доставила одговор на тужбу са обавештењем да није постојала могућност да поступи по њеној жалби на решење првостепеног органа од 17. 12. 2013. године, с обзиром да су списи предмета достављени Управном суду 07. 4. 2014. године, о чему је притужиља обавештена дописом од 29. 4. 2014. године.

У изјашњењу је наведено и да је након покретања поступка од стране Заштитника грађана Дирекција Фонда – Одељење за интерну контролу, судску праксу, међународну регулативу и развој ПИО контактирало је Одељење за матичну евиденцију Дирекције Фонда, те је актом наведеног Одељења од 21. 5. 2015. ургирано код Председника Управног суда у Београду за доношење одлуке по притужиљиној тужби и враћање списа предмета у циљу одлучивања по жалби на решење првостепеног органа Фонда од 17. 12. 2013. године. По достављању списа предмета са одлуком Управног суда, другостепени орган поступиће по пресуди тог суда.
Из приложене документације произилази да је Фонд жалбу притужиље против решења Фонда – Филијале Крушевац од 17. 12. 2013. године примио 17. 1. 2014. године, као и да је притужиља Фонду 24. 3. 2014. године упутила ургенцију за поступање по изјављеној жалби. Такође, Дирекција је дописом од 22. 5. 2015. године упутила председнику Управног суда другу ургенцију да се у што краћем року донесе одлука о тужби и врате списи предмета, како би могло да буде одлучено по жалби на решење првостепеног органа.

У изјашњењу Републичког фонда за здравствено осигурање 09 Број: 07-140/15-5 од 18. 6. 2015. године наведено је да је о захтеву притужиље од 8. 7. 2013. године за утврђивање својства осигураника на основу чл. 22. ст. 1. тач. 5. Закона о здравственом осигурању, најпре одлучено закључком од 28. 8. 2013. године којим је захтев одбачен из разлога што притужиља у остављеном року није поступила по закључку Фонда – Филијале Крушевац да достави потребне доказе ради утврђивања својства осигураног лица. Решењем Дирекције Фонда од 7. 11. 2013. године, усвојена је притужиљина жалба против наведеног закључка, исти је поништен и предмет враћен првостепеном органу ради употпуњавања чињеничног стања. По жалби именоване против решења првостепеног органа од 04. 3. 2014. године, Дирекција је донела решење од 11. 4. 2014. године којим је поништен став 2. ожалбеног решења, а у осталом делу жалба је одбијена као неоснована. Предметним решењем притужиљи је утврђен престанак својства осигураника у смислу чл. 24. ст. 1. Закона о здравственом осигурању, као члану породице осигураника пољопривредника и наложено је обвезнику доприноса А. З. да у року од 8 дана од дана коначности решења поднесе одјаву са здравственог осигурања за притужиљу служби матичне евиденције. 
Према подацима из матичне евиденције о осигураним лицима и коришћењу права из обавезног здравственог осигурања притужиља је пријављена на обавезно здравствено осигурање као члан породице преко супруга З. А.– осигураника пољопривредника почев од 14. 5. 2007. године и даље се налази у овом основу осигурања. Будући да именовани од јуна 2013. године није вршио уплату доприноса за обавезно здравствено осигурање, притужиљи није могла да буде оверена здравствена књижица, тако да право на здравствену заштиту на терет средстава обавезног здравственог осигурања има само у случају хитне медицинске помоћи, у складу са чл. 142. став 6. Закона о здравственом осигурању. 
***
Законом о општем управном поступку прописано је да органи који поступају у управним стварима решавају на основу закона и других прописа; да су дужни да обезбеде успешно и квалитетно остваривање права и правних интереса физичких лица, правних лица и других странака; поступак се мора водити без одуговлачења и са што мање трошкова за странку и друге учеснике у поступку.
Чланом 237. став 1. наведеног Закона прописано је да се решење по жалби мора донети и доставити странци што пре, а најдоцније у року од два месеца од дана предаје жалбе, ако посебним законом није одређен краћи рок.

Чланом 31. став 3. истог Закона прописано је да се правна помоћ за извршење појединих радњи у поступку може тражити од суда у складу с посебним прописима. Изузетно, орган за решавање у управним стварима може тражити од суда да му достави списе који су потребни за вођење управног поступка. Суд је дужан да поступи по том захтеву ако се тиме не омета судски поступак. Суд може одредити рок у коме му се списи морају вратити.
Инструкцијом за поступање другостепеног органа Републичког фонда за пензијско и инвалидско осигурање приликом давања одговора на тужбу Управном суду 02 Број: 181-935/14 од 18. фебруара 2014. године, предвиђено је да када Управни суд, поводом тужбе, достави Одељењу за пензијско и инвалидско осигурање налог за достављање списа предмета заједно са одговором на тужбу, а у списима предмета се налази и жалба изјављена против акта првостепеног органа, по којој није одлучено, стручни сарадник у Одељењу за пензијско и инвалидско осигурање дужан је да хитно одлучи по жалби и своју одлуку, уз пропратни акт, достави жалиоцу. Након достављања одлуке по жалби, потребно је да одмах сачини одговор на тужбу и списе предмета достави Управном суду.

***

Након пажљивог сагледавања целокупних списа предмета, Заштитник грађана утврдио је да је Фонд повредио закон на штету права притужиље. Наиме, притужиљину жалбу против решења Фонда – Филијале Крушевац од 17. 12. 2013. године Фонд је примио 17. 1. 2014. године. Фонд је пропустио да о изјављеној жалби одлучи у законом прописаном року, односно у року од 2 месеца, а и након истека тог рока, иако је притужиља 24. 3. 2015. године упутила Фонду ургенцију за поступање.

У међувремену, 18. 2. 2014. године, Фонд је донео напред наведену Инструкцију, чија је примена, у смислу чл. 5 Правилника о организацији Републичког фонда за пензијско и инвалидско осигурање, обавезна, а ради њеног спровођења, непосредни руководиоци унутрашњих јединица у оквиру организационих јединица Фонда били су дужни су да о њеној садржини непосредно обавесте све запослене. Дакле, примена Инструкције постала је обавезна пре него што је Управни суд затражио достављање списа предмета од Фонда. Такође, инструкцијом је предвиђено и да када се списи предмета поводом тужбе налазе у Управном суду, а странка поднесе нов захтев за остваривање права из пензијског и инвалидског осигурања, по коме је потребно одлучити, стручни сарадник који је донео решење против кога је покренут управни спор, по сазнању те чињенице дужан је да сачини допис – ургенцију председнику Управног суда, у којем ће обавестити суд да је поднела нови захтев и да је надлежна организациона јединица Фонда дужна да по захтеву одлучи у законском року, износећи суду разлоге због којих је неопходно хитно поступање. У допису ће затражити да Управни суд, у што краћем року, донесе одлику по тужби. Уколико Управни суд није у могућности да по тужби одлучи у кратком року, потребно је истим дописом, тражити да списе предмета достави Фонду, ради доношења одлуке по захтеву, са напоменом даће по окончању  поступка по захтеву, списе предмета вратити суду ради доношења одлуке по тужби. Међутим, из дописа 10-Д 55441 који је Фонд упутио Управном суду 22. 5. 2015. године, не произилази да је од Управног суда затражено да, уколико не може да донесе одлуку у кратком року, достави списе предмета ради одлучивања о притужиљиној жалби, што представља још једно одступање од примене наведене Инструкције и самим тим недоследност у поступању Фонда. 
Органи јавне власти и јавни службеници делују у оквиру и на основу Устава, закона и других прописа и примењују правила и поступке прописане важећим прописима, при чему се старају да се одлука по сваком захтеву или притужби донесе у разумном року, без одлагања, а у сваком случају најкасније у законом прописаном року.

Заштитник грађана свестан је сложености целокупног одлучивања о правима из пензијског и инвалидског осигурања, али је и поред тога одлучивање у законском року приоритет. Начело законитости изражава идеју владавине права у друштву – подвргавање свих појединаца, органа и организација правним нормама. Приликом вођења управног поступка Фонд је у обавези да се доследно придржава начела ефикасности и економичности поступка, садржаних у одредбама чланова 7. и 14. ЗУП-а, и тиме обезбеди да грађани могу успешно и квалитетно, без одуговлачења, остваривати, односно заштити, своја права и правне интересе. 
Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења.

Заштитник грађана става је да неизвршавање, опструкција, игнорисање или било какво друго понашање органа управе које је формално или суштински несагласно  прописима и актом који је донео у вршењу јавног овлашћења или на основу кога поступа,  јесте лоша управа. Акт лоше управе који за последицу има неостваривање права и слободе грађана, истовремено представља и повреду тог права, односно слободе.
Имајући у виду напред наведено, неопходно је да Фонд у свом даљем ради води рачуна о апсолутном поштовању законских рокова за доношење одлука, као и о доследној примени својих унутрашњих прописа. Такође, потребно је да у случају притужиље Фонд у складу са чланом 31. став 3. Закона о општем управном поступку и Инструкцијом Фонда од 18. 2. 2014. године, предузме одговарајуће мере и активности, како би од Управног суда прибавио списе предмета притужиље, одлучио о жалби коју је притужиља изјавила против решења Фонда – Филијале Крушевац од 17. 12. 2013. године, након чега ће списе предмета вратити Управном суду на даље поступање. Сматрамо упутним да Фонду укажемо на потребу да приликом одлучивања о притужиљиној жалби утврди да ли постоје одговарајуће пријаве/одјаве/пријава промена података, које се односе на пољопривредно осигурање притужиље, односно да ли постоје докази на основу којих  се са сигурношћу може тврдити да је притужиља осигураник по основу обављања пољопривредне делатности. 
Напомињемо и то да је због непоступања Фонда у складу са законом, односно недоношење одлуке о жалби ни након протека законом прописаног рока, као и даљим пролонгирањем предузимања одговарајућих активности у циљу стварања услова за доношење одлуке, притужиља доведена у ситуацију да не може да оствари право не бесплатну здравствену заштиту, на које би евентуално имала право, уколико би се утврдило да није осигураник по основу обављања пољопривредне делатности нити да права из обавезног здравственог осигурања остварује као члан породице осигураника.
***
На основу утврђених чињеница и околности Заштитник грађана је утврдио пропуст у правилности и законитости рада Дирекције Републичког фонда за пензијско и инвалидско осигурање, па је сходно члану 31. став 2. Закона о Заштитнику грађана, упутио препоруке органу, у циљу отклањања уочених недостатака, односно унапређења  рада органа управе и спречавања истих или сличних пропуста убудуће.

